recursal/SuperWikiNEXT-32B huggingface dataset:
Οι κυψελίδες καυσίμου (*ή fuel cells*) είναι ηλεκτροχημικές διατάξεις απευθείας μετατροπής της χημικής ενέργειας του καυσίμου σε ηλεκτρική ενέργεια. Αποτελούνται από δύο ηλεκτρόδια: την άνοδο και την κάθοδο, μεταξύ των οποίων παρεμβάλλεται ο ηλεκτρολύτης, ο οποίος είναι αγωγός ιόντων, δηλαδή αγωγός 2ου είδους.

Κατά τη λειτουργία της κυψελίδας καυσίμου (fuel cell) εμφανίζονται υπερτάσεις (απώλειες), οι οποίες χωρίζονται σε τρεις κύριες κατηγορίες:

* Στην υπέρταση ενεργοποίησης
* Στην ωμική υπέρταση
* Στην υπέρταση συγκέντρωσης

Υπέρταση ενεργοποίησης
----------------------

Η υπέρταση ενεργοποίησης (activation polarization) εμφανίζεται, όταν ο ρυθμός μιας ηλεκτροχημικής αντίδρασης στην επιφάνεια ενός ηλεκτροδίου καθορίζεται από την αργή κινητική του ηλεκτροδίου. Με άλλα λόγια η υπέρταση ενεργοποίησης σχετίζεται άμεσα με τους ρυθμούς των ηλεκτροχημικών αντιδράσεων. Το ηλεκτρικό ρεύμα, δηλαδή η συνεχής ροή των ηλεκτρονίων από την άνοδο προς την κάθοδο, έχει σαν αποτέλεσμα τη μεταβολή του δυναμικού ισορροπίας ανάλογα με την ένταση του ρεύματος και ονομάζεται υπέρταση ή πόλωση ηλεκτροδίου. Το φαινόμενο, λοιπόν, της υπέρτασης συνδέεται άμεσα με την ένταση του ρεύματος που διαρρέει το ηλεκτρόδιο και συνεπώς με την ταχύτητα που πραγματοποιούνται οι ηλεκτροχημικές δράσεις (κινητική των ηλεκτροδιακών δράσεων).

Ωμική υπέρταση
--------------

Η ωμική υπέρταση προκαλείται από την αντίσταση στην αγωγή των ιόντων μέσω του ηλεκτρολύτη και των ηλεκτρονίων, μέσω των ηλεκτροδίων και των συλλεκτών ρεύματος, καθώς και από την αντίσταση επαφής μεταξύ των εξαρτημάτων των κυψελίδων. Η πτώση τάσης είναι σημαντική σε όλους τους τύπους κελιών, γραμμική και ανάλογη με την πυκνότητα ρεύματος. Επειδή η ροή ιόντων στον ηλεκτρολύτη, όπως και η ροή ηλεκτρονίων στα ηλεκτρόδια υπακούν στο νόμο του Ohm, οι ωμικές απώλειες μπορούν να εκφραστούν από τη σχέση:

> 
> n=iR
> 
> 
> 

όπου i είναι η πυκνότητα ρεύματος (A/m2) που διαρρέει την κυψέλη και RΟhm η εσωτερική αντίσταση της κυψελίδας, που περιλαμβάνει τις ηλεκτρονιακές και τις ιοντικές αντιστάσεις, καθώς και την αντίσταση λόγω επαφής (contact resistance).
Ο **Βασίλειος Νικολόπουλος** (1816-1887) ήταν Έλληνας πολιτικός του 19ου αιώνα, εκλεγμένος βουλευτής και πολλές φορές υπουργός σε πολλά υπουργεία από το 1862 έως το 1874.

Βιογραφικά στοιχεία
-------------------

Γεννήθηκε στην Καρύταινα της Επαρχίας Γορτυνίας το έτος 1816. Έμαθε τα πρώτα του γράμματα στην ιδιαίτερη πατρίδα του και διακρίνονταν πάντα πρώτος μαθητής. Τον ανέλαβε ο αρχιεπίσκοπος Καρυταίνης Ιγνάτιος στο σπίτι του, ο οποίος ανακάλυψε την κλίση του Βασιλείου στα γράμματα και έγινε προσωπικός του δάσκαλος. Μετέβη στην Αθήνα και σπούδασε νομικά, τελειώνοντας το 1846 με άριστα στις διδακτορικές εξετάσεις. Ήταν ο πρώτος πτυχιούχος της Νομικής Σχολής του Πανεπιστημίου Αθηνών.

Διορίστηκε δικαστής από τον Όθωνα, ο οποίος εκτίμησε τις ικανότητές του. Προάχθηκε αμέσως στην θέση του Προέδρου των Πρωτοδικών και μετά από λίγο έγινε Εφέτης και εν συνεχεία Γενικός Γραμματέας του Υπουργείου Δικαιοσύνης.

Παντρεύτηκε την Σταματίνα, θυγατέρα του Δ. Βούλγαρη.

Διετέλεσε επί σειρά ετών βουλευτής Αρκαδίας και Υπουργός Δημοσίας Εκπαίδευσης στην επαναστατική κυβέρνηση του 1862 και την Κυβέρνηση του Οροπεδίου του 1863, των Εσωτερικών, επί κυβερνήσεως Ρούφου το 1865 και Εσωτερικών επίσης επί κυβερνήσεως Δ. Βούλγαρη το 1871 και Υπουργός Δικαιοσύνης και Ναυτικών στην κυβέρνηση Βούλγαρη του 1874. Ήταν γαμπρός του Δ. Βούλγαρη.

Η πικρότερη στιγμή της καριέρας του ήταν όταν το 1875 κατηγορήθηκε για ανάμειξη στα Σιμωνιακά. Καταδικάστηκε από Ειδικό Δικαστήριο που συστήθηκε τότε σε φυλάκιση επί δωροληψία και αποσύρθηκε της πολιτικής σκηνής μέχρι το 1887.

Λίγο πριν του θανάτου του, στις βουλευτικές εκλογές της 4ης Ιανουαρίου 1887 επανεξελέγη και πάλι βουλευτής Αρκαδίας.

Απεβίωσε στην Αθήνα στις 22 Ιανουαρίου 1887.

Παραπομπές
----------

1. ↑  Εγκυκλοπαίδεια Πάπυρος Λαρούς Μπριτάννικα, τ. 45, σελ. 208.

Πηγές
-----

* Βασίλειος Νικολόπουλος συνοπτικό βιογραφικό σημείωμα από το Ινστιτούτο Νεοελληνικών Ερευνών
* Ιωάννης Αρσένης (1888). *Ποικίλη Στοά: Εθνική εικονογραφημένη επετηρίς*. Αθήνα: Επί του Τυπογραφείου Αττικού Μουσείου. Ανακτήθηκε στις 17 Μαΐου 2010.
Ο **Βασίλειος Πετράκος** είναι Έλληνας αρχαιολόγος, Γενικός Γραμματέας της Εν Αθήναις Αρχαιολογικής Εταιρείας και ακαδημαϊκός. Γεννήθηκε στον Πειραιά το 1932.

Σπουδές
-------

Σπούδασε Αρχαιολογία στη Φιλοσοφική Σχολή του Πανεπιστημίου Αθηνών και μετεκπαιδεύτηκε στη Γαλλία σε θέματα επιγραφικής.

Έργο
----

Από το 1959 έως το 1994 εργάστηκε στην Αρχαιολογική Υπηρεσία, αρχικά ως Επιμελητής Αρχαιοτήτων και αργότερα ως Έφορος και συγκεκριμένα στη Σπάρτη, στους Δελφούς, στην Αττική, στην Πάτρα, τη Χαλκίδα, τα Νησιά του Αιγαίου και στο Τμήμα Γλυπτών του Εθνικού Αρχαιολογικού Μουσείου. Πραγματοποίησε ανασκαφές στην Φωκίδα, τη Χαλκίδα, και στην Αττική και ιδίως στον Ραμνούντα, όπου αποκάλυψε και αναστήλωσε το ιερό της Νεμέσεως και τμήμα του νεκροταφείου με ταφικούς περιβόλους.

Από το 1988 εκλέχθηκε Γενικός Γραμματέας της Εν Αθήναις Αρχαιολογικής Εταιρείας, δίνοντας προτεραιότητα στην έκδοση των επιστημονικών δημοσιεύσεων των ανασκαφών της Εταιρείας και την προώθηση των μελετών. Ήταν ιδρυτής του αρχαιολογικού περιοδικού Ο Μέντωρ που έχει ως κύριο αντικείμενο την ιστορία και τα ιστορικά πρόσωπα της ελληνικής αρχαιολογίας και διευθυντής των επιστημονικών εκδόσεων της Αρχαιολογικής Εταιρείας. 
Το 2000 εκλέχτηκε τακτικό μέλος της Ακαδημίας Αθηνών.

Παραπομπές
----------

1. ↑  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. 130112267. Ανακτήθηκε στις 17  Οκτωβρίου 2015.
2. ↑  *Persée*. 12755.

Πηγή
----

* Εν Αθήναις Αρχαιολογική Εταιρεία


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 20781275
* **AA**: 166212
* LCCN: n81143592
* ISNI: 0000 0001 1605 1118
* GND: 130112267
* SELIBR: 336352
* SUDOC: 035117680
* BNF: cb161681598 (data)
* NKC: xx0216345
* ICCU: URBV078953

 |

 |
**Απόλυση** στη λειτουργική ονομάζεται το τελευταίο μέρος της θρησκευτικής ιεροτελεστίας, που επισημαίνεται η λήξη, οπότε και απολύονται οι πιστοί εκ του Ιερού Ναού.

Απολύσεις έχουν ο Όρθρος, η Θεία Λειτουργία, ο Εσπερινός καθώς και τα Μυστήρια. Επίσης απόλυση (όπως και έναρξη) έχει κάθε εκκλησιαστική ακολουθία, Μεσονυκτικό, Απόδειπνο, Ώρες κ.λπ..

Η απόλυση της Θείας Λειτουργίας αρχίζει από του σημείου που ο λειτουργός ευλογεί τους πιστούς δια της ευχής «*Σώσον ο Θεός τον λαόν Σου κτλ.*» μέχρι του «*Δι΄ ευχών των Αγίων Πατέρων κτλ.*» αντί του οποίου όμως κατά τις Λειτουργίες από της Ανάστασης μέχρι της Αναλήψεως ψάλλεται το «*Χριστός ανέστη*».  

Σημειωτέον ότι η κατά το διάστημα της απόλυσης η ψαλλόμενη «οπισθάμβωνος ευχή» που αρχίζει με τις λέξεις «*Ο ευλογών τους ευλογούντας Σε Κύριε κτλ*» είναι έργο εξαίρετης καλλιλογίας που οφείλεται στον Άγιο Ιωάννη τον Χρυσόστομο. Η δε φράση «*Εν ειρήνη προέλθωμεν*» αποτελεί σύσταση προς τους πιστούς όπως απέλθουν του ναού πληρούμενοι αγάπης και ομόνοιας.

Υπάρχουν δυο είδη απολύσεων, η μικρή και η μεγάλη. Επίσης σε κάθε ευχή της απολύσεως προστίθεται το όνομα του αγίου της ημέρας ή το χαρακτηριστικό της δεσποτικής εορτής που επιτελείται. Οδηγίες για το πότε χρησιμοποιείται η μεγάλη ή η μικρή απόλυση, καθώς και για τα ιδιαίτερα χαρακτηριστικά των εορτών που προστίθενται υπάρχουν στο Τυπικό της Εκκλησίας.

Στο καθολικό τυπικό η λατινική λειτουργία τελειώνει με τη φράση του ιερέα Ite missa est, που σημαίνει «πηγαίνετε, αυτή είναι η απόλυση».

Σημειώσεις
----------

1. ↑  «*Οπισθάμβωνος ευχή*» ονομάστηκε επειδή παλαιότερα λεγόταν ακριβώς πίσω από τον άμβωνα υπό τύπου ευαγγελικής παραγγελίας. Επειδή όμως περί την απόλυση ο χώρος αυτός κατακλύζεται από πιστούς, η ευχή πλέον αυτή λέγεται από την Ωραία Πύλη.
Τα **υμενόπτερα** είναι η μεγαλύτερη τάξη εντόμων, στην οποία ανήκουν η σφήκα, η μέλισσα και το μυρμήγκι.
Η λέξη *υμενόπτερο* είναι σύνθετη και προέρχεται από τις λέξεις «υμένας» και «πτερό».

Μορφολογικά χαρακτηριστικά
--------------------------

Στα «Υμενόπτερα» το σώμα χωρίζεται σε τρία μέρη: το κεφάλι, το θώρακα και την κοιλιά. Το κεφάλι συνδέεται με το θώρακα με τέτοιο τρόπο που να είναι πολύ ευκίνητο. Στο κεφάλι φέρουν πέντε μάτια από τα οποία τα δυο είναι σύνθετα και τ' άλλα απλά και μια μικρή προβοσκίδα. Ο θώρακας χωρίζεται στον προθώρακα, το μεσοθώρακα και το μεταθώρακα. Κι η κοιλιά αποτελείται από ξεχωριστές αρθρώσεις, που φτάνουν καμιά φορά τον αριθμό 9.

Τα υμενόπτερα έχουν δυο ζευγάρια φτερών, που το δεύτερο είναι μικρότερο από το πρώτο. Είναι διαφανή με νευρώσεις. Έχουν τρία ζευγάρια πόδια με αρθρώσεις.

Βιολογία
--------

Μέχρις ότου να διαμορφωθούν τα έντομα στην τελική τους μορφή, περνούν διάφορα στάδια εξέλιξης. Αρχικά είναι προνύμφες, (όταν βγαίνουν από τα αβγά), οι οποίες δεν είναι τέλεια σχηματισμένες. Έχουν διάφορα όργανα με τα οποία πλέκουν τα κουκούλια τους από τα οποία βγαίνουν με τη μορφή πεταλούδας.

Ενδιαφέρον παρουσιάζει ο τρόπος με τον οποίο τα έντομα φροντίζουν για τ' αβγά τους. Άλλα κυνηγούν κάμπιες ή αράχνες, τις ναρκώνουν με το δηλητήριό τους και τις τοποθετούν κοντά στα αβγά για να έχουν έτοιμη τροφή οι νύμφες.

Ένα άλλο είδος, οι **ιχνευμονίδες** (*Ichneumonidae*) τοποθετεί τα αβγά του στ' αβγά άλλων εντόμων, κι όταν η νύμφη βγει, τρώει από την κάμπια και το αβγό μέσα στο οποίο είναι. Αυτά τα έντομα βοηθούν ώστε να καταπολεμούνται πολλές βλαβερές κάμπιες.

Σε πολλά είδη υμενοπτέρων συναντούμε καλά αναπτυγμένη κοινωνική ζωή όπως στις μέλισσες και στα μυρμήγκια.

Σημασία για τον άνθρωπο
-----------------------

Άμεσα ωφέλιμη είναι η μέλισσα. Πάρα πολλά είδη υμενοπτέρων τρέφονται από βλαβερά έντομα και με αυτό το τρόπο βοηθούν έμμεσα στον άνθρωπο. 

Μερικά είδη υμενοπτέρων χρησιμοποιούν το τσίμπημα (κέντρισμα) ως μέσο άμυνας ή επίθεσης.

Στα περισσότερα Υμενόπτερα, το δηλητήριο αποτελείται απο ισταμίνη, και κυρίως αλλεργιογόνα ένζυμα.
Τα έντομα αυτά μπορεί να προκαλέσουν επικίνδυνες αντιδράσεις (αλλεργίες) στον ανθρώπινο οργανισμό.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Υμενόπτερα** |

* Διεθνής Εταιρεία Υμενοπτεριστών

Υμενόπτερα της Ν. Ζηλανδίας Αρχειοθετήθηκε 2007-11-13 στο Wayback Machine.

* Waspweb Εικόνες υμενοπτέρων από την Αφρική.

Παραπομπές
----------

1. ↑  Βλέπε αγγλικό βικιλεξικό Symphyta.
2. ↑  Βλέπε αγγλικό βικιλεξικό Apocrita.
3. ↑  «Αλλεργία σε νυγμούς εντόμων, Ελληνική Εταιρεία Αλλεργιολογίας και Κλινικής Ανοσολογίας». Αρχειοθετήθηκε από το πρωτότυπο στις 25 Φεβρουαρίου 2008. Ανακτήθηκε στις 14 Μαρτίου 2008.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh85063592
* GND: 4174075-0
* BNF: cb11976489f (data)
* NDL: 00567423
* NKC: ph137928
* BNE: XX529488

 |

 |
Το στέμμα και η τσάτα από το Πσκοφ, Μουσείο Πσκοφ, 17ος αιώνας
Η **τσάτα** (ρωσικά: цата‎) είναι κόσμημα, διαμορφωμένο στο σχήμα της ημισελήνου, που φτιάχνεται συνήθως από χρυσό ή ασήμι. Η τσάτα μοιάζει με «δαχτυλίδι» στο λαιμό. Η λέξη προέρχεται από την παλαιοεκκλησιαστική σλαβική λέξη *tsęta* (δηλαδή «μικρό νόμισμα») που με τη σειρά της προέρχεται από τη λατινική λέξη *centus*. Τοποθετείται κάτω από το πρόσωπο ενός αγίου και συνήθως στερεώνεται από τις άκρες του στο εσωτερικό κάτω άκρο ενός φωτοστέφανου, πάνω από το κεφάλι του αγίου.

Η τσάτα μπορεί να περιέχει μοτίβο από πολύτιμους λίθους ή άλλα ορυκτά. Αποτελεί τμήμα των περισσότερων εικόνων της Αγίας Τριάδας, του Ιησού και της Παναγίας. Χρησιμοποιείται στις εικόνες ορισμένων από των πιο σημαντικών αγίων της Ανατολικής Ορθόδοξης Εκκλησίας, όπως στον Ιωάννη τον Βαπτιστή, τον Άγιο Νικόλαο, τον Σέργιο του Ραντόνεζ κ.ά. Η ημισέληνος ήταν πάντα ένα σημαντικό σύμβολο για την Ανατολική Ορθόδοξη Εκκλησία. Η ίδια η τσάτα συμβόλιζε την υψηλή θέση του αγίου στο Βασίλειο του Θεού. Η τσάτα είναι επίσης μέρος του ορθόδοξου σταυρού (τοποθετείται στο κάτω μέρος).

Δείτε επίσης
------------

* Τορκ

Παραπομπές
----------

1. ↑  Этимологический словарь русского языка. — М.: Прогресс. М. Р. Фасмер. 1964—1973.
2. ↑  «Полумесяц в основании Креста? Первые шаги в Храме» (στα Russian). Orthodox Church and the World. 13 Σεπτεμβρίου 2006. Αρχειοθετήθηκε από το πρωτότυπο στις 27 Φεβρουαρίου 2017. Ανακτήθηκε στις 25 Οκτωβρίου 2015. CS1 maint: Μη αναγνωρίσιμη γλώσσα (link)

Εξωτερικοί σύνδεσμοι
--------------------

* Πολυμέσα σχετικά με το θέμα  Τσάτα στο Wikimedia Commons.
Στη Σκανδιναβική μυθολογία ο **Υμίρ** (**Ymir**), ο οποίος αποκαλείται και *Αουργκελμίρ* (Aurgelmir) ανάμεσα στους γίγαντες, ήταν ο ιδρυτής της φυλής των *παγωμένων γιγάντων* και μια σημαντική μορφή της σκανδιναβικής κοσμολογίας. Σύμφωνα με ορισμένα ποιήματα ο Υμίρ συνελήφθη στο Γκιννουνγκαγκάπ όταν ο πάγος από το Νιφλχέιμ συνάντησε τη ζέστη του Μουσπελχέιμ και έλιωσε απελευθερώνοντας σταγόνες από την ύλη εΐτρ. Οι σταγόνες κόλλησαν μεταξύ τους και δημιούργησαν έναν γίγαντα από παγωμένη πάχνη μεταξύ των δύο κόσμων ενώ οι σπίθες από το Μουσπελχέιμ του έδωσαν ζωή. Γίγαντες ξεπήδησαν από το κορμί του ενώ ο Υμίρ κοιμόταν. Άπο τις μασχάλες του ξεπήδησαν μία γυναίκα και ένας άντρας, ενώ από το αριστερό και δεξί του πόδι γεννήθηκε ένας γιος με έξι κεφάλια. 

Ο Υμίρ τρεφόταν από την αγελάδα Αουδούμπλα, η οποία με τη σειρά της τρεφόταν από παγωμένη πάχνη και αλάτι. Το γλείψιμό της στον πάγο κατέληξε να δημιουργήσει τον Μπούρι, που γέννησε τον Μπορ, πατέρα των Οντίν, Βίλι και Βε. 

Ο Οντίν και οι αδελφοί του σκότωσαν τον Υμίρ. Μόνο δύο γίγαντες επιβίωσαν της πλημμύρας από το αίμα του Υμίρ: ο εγγονός του *Μπεργκελμίρ* (*Bergelmir*) και η σύζυγός του. Ο Οντίν και τα αδέρφια του χρησιμοποίησαν το σώμα του Υμίρ για να δημιουργήσουν το Μίντγκαρντ στο κέντρο του Γκιννουνγκαγκάπ. Η σάρκα του έγινε η γη, τα κόκαλά του τα βουνά, τα δόντια του πέτρες. Από τα μαλλιά του φύτρωσαν δέντρα και κάμπιες από τη σάρκα του έγινε η φυλή των νάνων. Οι θεοί τοποθέτησαν το κρανίο του Υμίρ στον ουρανό, υποστηριζόμενο από τέσσερις νάνους και τα μυαλά του έγιναν σύννεφα. Το αίμα του Υμίρ γέμισε τις λίμνες και τις θάλασσες.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Σκανδιναβική μυθολογία |
| --- |
|  |
| Σημαντικοί θεοί | 
* Αντχριμνίρ
* Αστρίλντ
* Αουρβαντίλ
* Έγκιρ
* Μπαλντρ
* Μπορ
* Μπράγκι
* Μπούρι
* Νταγκρ
* Ντέλινγκ
* Εΐρ
* Έλλι
* Φορσέτι
* Φρέγια
* Φρέιρ
* Φρίγκα
* Φούλα
* Γκέφγιουν
* Χελ
* Χέιμνταλ
* Χέρμοντ
* Χλιν
* Χοντ
* Χούνιρ
* Χόλλερ
* Χούλντρα
* Ιντούν
* Γιορντ
* Κβάσιρ
* Λάγκα
* Λοφν
* Λόκι
* Μάγκνι
* Μάνι
* Μίμινγκ
* Μίμιρ
* Μόντι
* Νάννα
* Νέρτους
* Νγιορντ
* Νοττ
* Όντιν
* Ότταρ
* Ραν
* Σιφ
* Σιγκούν
* Σγιουφν
* Σνότρα
* Σολ
* Θωρ
* Θρουντρ
* Τυρ
* Ουλλρ
* Βάλι
* Βαρ
* Βε
* Βίνταρ
* Βίλι
* Βορ
 |  |
|  |
| Κείμενα, λατρευτικά αντικείμενα | 
* Ποιητική Έδδα
* Νεώτερη Έντα
* Σάγκα
* Ρούνοι
* Μγιόλνιρ
* Βόλσουνγκ
* Τύρφινγκ
* Αρχ. γλώσσα
 |
|  |
| Θρησκεία, κοσμολογία | 
* Σκανδιναβική κοσμολογία
* Βαλκυρίες
* Γίγαντες
* Ξωτικά
* Νάνοι
* Νορν
* Άσατρου
* Βανίρ
* Εσίρ
* Ύγκντρασιλ
* Ράγκναροκ
* Άσγκαρντ
* Μίντγκαρντ
* Γιοτουνχέιμ
 |

 |
Στην ελληνική μυθολογία με το όνομα **Αστράβακος** είναι γνωστός ένας Σπαρτιάτης, γιος του Ίρβου, εγγονός του Αμφισθένη και δισέγγονος του Αμφικλέους. Σύμφωνα με την παράδοση που διασώθηκε από τον Παυσανία, ο Αστράβακος μαζί με τον αδελφό του Αλώπεκο βρήκαν το χαμένο ξόανο (ξύλινο ιερό άγαλμα) της Ορθίας Αρτέμιδος στη Σπάρτη, κάτω από έναν θάμνο ιτιάς. Το ξόανο είχε περιβληθεί με τέτοιο τρόπο από τον θάμνο, ώστε είχε σταθεί όρθιο, από όπου και η επωνυμία της θεάς. Μόλις το βρήκαν, ο Αλώπεκος και ο Αστράβακος αμέσως τρελάθηκαν. Ο Αστράβακος είχε δικό του ιερό στη Σπάρτη ως ήρωας.

Παραπομπές
----------

1. ↑  Παυσανίου *Ελλάδος περιήγησις*, ΙΙΙ 16, 6 και ΙΙΙ 16, 9
Ο **Τσάρλι Γιάνκος** είναι παλαίμαχος διεθνής Αυστραλός ποδοσφαιριστής ελληνικής καταγωγής που αγωνιζόταν ως αμυντικός.

Βιογραφικό
----------

Ο **Γιάνκος** γεννήθηκε στις 29 Μαΐου του 1961 και ξεκίνησε την καριέρα του το 1979 απο την Χάιντελμπεργκ Γιουνάιτεντ (ομάδα των Ελλήνων ομογενών της Μελβούρνης).Το 1985 αγωνίστηκε σε άλλη μια ομάδα ομογενών,την Γουέστ Αντελάιντ.Μετέπειτα αγωνίστηκε στην *APIA Leichhardt Tigers* (1986/88) και τη σεζόν 1988/89 είχε ένα σύντομο πέρασμα από το ελληνικό πρωτάθλημα με τη φανέλα του ΠΑΟΚ,με τον οποίο είχε 7 συμετοχές.Την επόμενη σεζόν επέστρεψε στην Αυστραλία όπου πέρασε απο την *Blacktown City Demons* (1989) και την *Wollongong Wolves*,στην οποία έκλεισε την καριέρα του το 1994.

Με την Εθνική Αυστραλίας είχε συνολικά επίσημες 47 εμφανίσεις απο το 1983 μέχρι το 1989 πετυχαίνοντας 7 τέρματα.

Παραπομπές
----------

1. ↑  (πολλαπλές γλώσσες) *Transfermarkt*. 435939. Ανακτήθηκε στις 9  Οκτωβρίου 2017.

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* national football teams
* Προφίλ στο ozfootball.net
Η **Δεύτερη Κατηγορία** (ολλανδικά: *Tweede klasse*, γαλλικά: *Division 2*, γερμανικά: *Zweite Division*) ήταν το δεύτερο υψηλότερο επίπεδο ποδοσφαίρου ανδρών στο Βέλγιο. Δημιουργήθηκε το 1909 από τη Βασιλική Βελγική Ποδοσφαιρική Ομοσπονδία. Το 2016 καταργήθηκε και έδωσε τη θέση της στην Πρώτη Κατηγορία Β.

Ιστορία
-------

Το δεύτερο τμήμα ποδοσφαίρου του Βελγίου δημιουργήθηκε το 1905. Το 1923 υπήρχαν δύο όμιλοι σε αυτό το τμήμα. Το 1926, το σύστημα αλλάζει καθώς οι δύο όμιλοι ενώνονται σε έναν ενιαίο με 14 ομάδες. Στο τέλος της σεζόν 1930 - 1931, χωρίστηκε σε ξανά σε δύο ομίλους(14 σωματεία το καθένα). Οι δύο τελευταίες ομάδες σε κάθε όμιλο υποβιβάζονταν και δύο πρώτοι από κάθε όμιλο προβιβάζονταν. Το 1952, το πρωτάθλημα μετονομάστηκε σε Β΄ Κατηγορία με 16 ομάδες αποτελούμενες έναν όμιλο. Τέλος, το 1994 η κατηγορία πήρε την τελική της μορφή αποτελούμενη από 18 ομάδες.

Μεταξύ του 2008 και του 2010 ονομάστηκε σε *EXQI League* λόγω χορηγίας από τον τηλεοπτικό σταθμό Euro1080. Στο τέλος της περιόδου 2009/2010, ο χορηγός αυτός δεν έδειξε περισσότερο ενδιαφέρον στο πρωτάθλημα, λόγω των οικονομικών όρων. Ωστόσο, το 2012, το πρωτάθλημα βρήκε ένα νέο χορηγό την Belgacom, και μετονομάστηκε σε *Belgacom League*. Το πρωτάθλημα μετονομάστηκε εκ νέου σε *Proximus League* το 2015, λόγο αλλαγής επωνυμίας του χορηγού σε Proximus. Με την αναδιάρθρωση του 2016, η Δεύτερη Κατηγορία καταργήθηκε.

Νικήτριες
---------

(2009-)

* 2009-10

Λιρς ΣΚ

* 2010-11

Λεουβέν

* 2011-12

Σπορτίνγκ Σαρλερουά

* 2012-13

ΚΒ Οστένδη

* 2013-14

ΚΒΚ Βέστερλο

Ομάδες της σεζόν 2014-15
------------------------

* Αίντραχτ Άαλστ
* Ρουαγιάλ Αντβέρπ ΦΚ
* ΚΦΣ Ντέλες Σπόρ
* ΚΑΣ Έουπεν
* ΑΣ Βερμπροεντέρινγκ
* ΚΣΚ Χέιστ
* Λέουβεν
* Λόμελ Γιουνάιτετ
* ΚΡΣ Μέχελεν
* Κ.Πάτρο Έισντεν Μαασματσέλεν
* ΡΑΕΚ Μονς
* ΚΣΦ Ροσελάρε
* Σερένγκ Γιουνάιτετ
* Κ. Σίντ-Τρουιντένσε
* ΑΦΚ Τουμπίζ
* ΡΕ Βιρτόν
* Κ.Β. Βολουβε-Ζαβεντεμ
* Γουάιτ Στάρτ Βρυξέλλες

Παραπομπές
----------

1. ↑  «La réforme du championnat approuvée: une grande lessive se prépare en D2 (INFOGRAPHIE)» (στα French). dh.be. 15 June 2015.. Ανακτήθηκε στις 8 July 2015.

Εξωτερικοί σύνδεσμοι
--------------------

* 
* 
* 
*
Ο **Αντώνιος ιππότης [του] Γκριμάλντι,** γαλλ.: **Antoine le Chevalier [de] Grimaldi**, (Παρίσι, 2 Οκτωβρίου 1697 – Μονακό, 28 Νοεμβρίου 1784) ήταν ο de facto ηγεμόνας του Μονακό μεταξύ 1732 και 1784. Ήταν νόθος γιος του Aντωνίου Α΄ Πρίγκιπα του Μονακό και της χορεύτριας Ελισάβετ Ντυφόρ (ονομαζόμενη *Babé*), αναγνωρίστηκε από τον πατέρα του το 1715.   Ήταν ηγεμόνας του Μονακό με την ιδιότητα του αντιβασιλιά για τον απόντα Πρίγκιπα.

Βιογραφία
---------

Ο ιππότης του Γκριμάλντι έγινε γενικός κυβερνήτης του Μονακό στις 20 Μαΐου 1732, όταν ο κουνιάδος του Ιάκωβος Α΄ Πρίγκιπας του Μονακό και ο νεαρός ανιψιός του Ονορέ Γ΄ Πρίγκιπας του Μονακό μετακόμισαν στο Οτέλ Ματινόν στο Παρίσι και παρέμειναν εκεί, ακόμη και μετά την ανακήρυξη το 1734 του Ονορέ Γ΄ ως Πρίγκιπα του Μονακό.

Αυτή η κατάσταση παρέμεινε ίδια για μισό αιώνα μέχρι το θάνατο του Αντωνίου το 1784, όταν ο Ονορέ Γ' ήταν ήδη 64 ετών.

Ο Αντώνιος ιππότης Γκριμάλντι ήταν ένας ικανός αντιβασιλιάς. Για παράδειγμα, επέτυχε να κρατήσει το Μονακό έξω από τον Πόλεμο της Αυστριακής Διαδοχής (1740–1748).

Δεν νυμφεύτηκε και απεβίωσε στις 28 Νοεμβρίου 1784. Τα λείψανά του μεταφέρθηκαν το 1966 στην Αψίδα του Καθεδρικού Ναού του Μονακό.

Δείτε επίσης
------------

* Κατάλογος ηγεμόνων του Μονακό

Παραπομπές
----------

1. ↑  Darryl Roger Lundy: (Αγγλικά) *The Peerage*. p11522.htm#i115220.
2. ↑  Darryl Roger Lundy: (Αγγλικά) *The Peerage*.
3. ↑  Favre, Georges (1974). *Histoire musicale de la principauté de Monaco du XVIe au XXe siècle* (στα Γαλλικά). Editions des Archives du Palais Princier. σελ. 24.
4. ↑  Biographie, Nouvelle (1857). *Nouvelle biographie universelle [afterw.] générale, publ. sous la direction de m. le dr. Hoefer* (στα Γαλλικά). σελ. 70.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 6315151051874233530009
* GND: 1278922202
* SUDOC: 219550085

 |

 |
Ο **Βαάι Κολόνε** (Va'ai Kolone, 11 Νοεμβρίου 1911 - 20 Απριλίου 2001) ήταν πολιτικός από τη Σαμόα, πρωθυπουργός και ιδρυτής του Κόμματος για την Προστασία των Ανθρωπίνων Δικαιωμάτων. Διετέλεσε δύο φορές πρωθυπουργός της χώρας του, στην αρχή από τις 13 Απριλίου έως τις 18 Σεπτεμβρίου 1982 και έπειτα από τις 30 Δεκεμβρίου 1985 έως τις 8 Απριλίου 1988.

Πολιτική καριέρα
----------------

Εξελέγη για πρώτη φορά βουλευτής το 1967. Ίδρυσε μαζί με τον Τοφιλάου Έτι Αλεσάνα το 1979 το Κόμμα για την Προστασία των Ανθρωπίνων Δικαιωμάτων, ως αντιπολίτευση στον Τουπουόλα Έφι. Το κόμμα, γνωστότερο με το αρκτικόλεξο HRPP κέρδισε 24 έδρες στις γενικές εκλογές του 1982 και ο Κολόνε διορίστηκε στην πρωθυπουργία. Ωστόσο, η έδρα του αφαιρέθηκε έπειτα από ένσταση για δωροδοκία (εξαγορά έδρας) και ο ίδιος εξαναγκάστηκε σε παραίτηση.. Ο Τουπουόλα Έφι διορίστηκε νέος πρωθυπουργός και υπηρέτησε στο αξίωμα ως την επανάκτηση της έδρας από τον Κολόνε στις επαναληπτικές εκλογές που διεξήχθησαν αμέσως μετά. Όμως, στο μεταξύ, πρόεδρος του HRPP εξελέγη ο Τοφιλάου Έτι Αλεσάνα και υπηρέτησε πρωθυπουργός για το υπόλοιπο της κοινοβουλευτικής θητείας.

Ο Κολόνε παραιτήθηκε από το HRPP έπειτα από την αποτυχία του να επανεκλεγεί πρόεδρος του κόμματος, μετά τις εκλογές του 1985.Ωστόσο, στα τέλη του 1985 έντεκα βουλευτές του HRPP αυτομόλησαν και σχημάτισαν κυβέρνηση συνασπισμού με το Χριστιανοδημοκρατικό Κόμμα, το οποίο βρισκόταν τότε στην Αντιπολίτευση. Στις 30 Δεκεμβρίου ο Κολόνε εξελέγη πρωθυπουργός, με αντιπρόεδρο της κυβέρνησης τον Έφι. Αργότερα ο συνασπισμός επισημοποιήθηκε και έλαβε την ονομασία Εθνικό Αναπτυξιακό Κόμμα των Σαμόα (SNDP).. Ο ίδιος οδήγησε το κόμμα αυτό στις εκλογές του 1991, όπου κέρδισε 14 έδρες.

Παραπομπές
----------

1. ↑  More Than 20 Years of Political Stability in Samoa under the Human Rights Protection Party Αρχειοθετήθηκε 2008-08-01 στο Wayback Machine. Asofou So’o, *Globalisation and Governance in the Pacific Islands* Αρχειοθετήθηκε 2009-02-08 στο Wayback Machine.
2. ↑  Stephanie Lawson, *Tradition Versus Democracy in the South Pacific: Fiji, Tonga and Western Samoa*, p. 148

Εξωτερικοί σύνδεσμοι
--------------------

* Προφίλ στο rulers.org

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 77387947
* LCCN: n2003036489
* ISNI: 0000 0000 3959 0555
* GND: 129239100

 |

 |
Ο ναός της Έμεσσας για τον θεό ήλιο του Ελαγκαμπάλου με βαίτυλο στο κέντρο 
**Ο βαίτυλος** (επίσης *βαίτυλον*, από το σημητικό *bet el* "σπίτι του θεού") αναφέρεται σε ιερές πέτρες (μερικές φορές μετωρίτες) που ήταν αντικείμενα λατρείας σε διάφορους πολιτισμούς της αρχαιότητας και θεωρούνταν θεοί ή σύμβολα θεών.

Μυθολογία
---------

Στον φοινικικό μύθο που σχετίζεται με τον Σανχουμιάθων, ένας από τους γιους του Ουρανού ονομάστηκε *Βαίτυλος*.  Η λατρεία των βαιτύλων ήταν ευρέως διαδεδομένη στις φοινικικές αποικίες, συμπεριλαμβανομένης της Καρχηδόνας, ακόμη και μετά την υιοθέτηση του Χριστιανισμού, και καταγγέλθηκε από τον Αυγουστίνο της Ιππώνος. 

Στην αρχαία ελληνική θρησκεία και μυθολογία, ο όρος αναφερόταν στον Ομφαλό,  την πέτρα που είχε καταπιεί ο Κρόνος, αντί για τον νεογέννητο γιο του τον Δία, αφού τον εξαπάτησε η Ρέα.  Η πέτρα αυτή διατηρήθηκε προσεκτικά στους Δελφούς, όπου αλοιφόταν με λάδι κάθε μέρα και σε εορταστικές περιόδους καλυπτόταν με ακατέργαστο μαλλί. 

Στη Ρώμη, υπήρχε το πέτρινο υποκατάστατο της Κυβέλης, που ονομαζόταν *Mater Idaea Deum*, που είχε μεταφερθεί τελετουργικά από την Πεσσινούντα της Μικράς Ασίας το 204 π.Χ.  Ένας άλλος κωνικός μετεωρίτης είχε τοποθετηθεί στο ναό στο Ελαγαβάλιον, για να προσωποποιήσει τη σύρια θεότητα Ελαγάβαλο. 

Σε μερικές περιπτώσεις έγινε προσπάθεια να δοθεί μια πιο συγκεκριμένη μορφή στην αρχική άμορφη πέτρα: ο Απόλλωνας Αγυιεύς παριστάνονταν από μια κωνική στήλη με ένα αιχμηρό άκρο, και ο Μελίχιος Ζευς με τη μορφή πυραμίδας. Άλλα διάσημα βαιτυλικά είδωλα ήταν εκείνα στους ναούς του Κάσιου Δία στη Σελευκία Πιερίας και του Τελείου Δία στην Τεγέα. Ακόμα και στα χρόνια παρακμής του παγανισμού, αυτά τα είδωλα διατηρούσαν τη σημασία τους, όπως δείχνουν οι επιθέσεις εναντίον τους από τους εκκλησιαστικούς συγγραφείς. 

Μια παρόμοια πρακτική σώζεται σήμερα με τη Μαύρη Πέτρα της Καάμπα, η οποία λατρευόταν και από προ-ισλαμιστές πολυθεϊστές.

Σημειώσεις
----------

1. ↑  Chisholm 1911 cites Pliny's *Natural History* xvii. 9; Photios I of Constantinople, *Μυριόβιβλος*, Codex 242.
2. 1 2 3   Μία ή περισσότερες προτάσεις από το προηγούμενο κείμενο ενσωματώνει κείμενο από έκδοση που είναι πλέον κοινό κτήμα: Chisholm, Hugh, επιμ.. (1911) «Baetylus» *Εγκυκλοπαίδεια Μπριτάννικα* **3** (11η έκδοση) Cambridge University Press, σσ. 191-192
3. ↑  Doniger 2000.
4. ↑  Chisholm 1911 cites *Etymologicum Magnum*, s.v.
5. ↑  Chisholm 1911 cites Pausanias X. 24.
6. ↑  Ibn Ishaq (1964). *The life of Muhammad*. The Folio Society.
Ο **Χενκ Γιαν Χέλντ** (γεννημένος στις 12 Νοεμβρίου 1967) είναι Ολλανδός παλαίμαχος διεθνής πετοσφαιριστής. Έχει ύψος 200εκ και αγωνιζόταν στη θέση του κεντρικού.

Καριέρα
-------

Ο Χενκ Γιαν Χέλντ αγωνίστηκε επαγγελματικά στην Ολλανδία μέχρι την ηλικία των 25 ετών, όταν και αποφάσισε να συνεχίσει την καριέρα του εκτός της χώρας του. 

Το 1992 υπέγραψε συμβόλαιο συνεργασίας με την ιταλική Γαλιλαίο Τζιοβόλλευ και δύο χρόνια μετά μετεγγράφη στη Ζινέλα Μπολόνια, ομάδα επίσης της Ιταλίας.

Το 1995 μεταπήδησε στην Παγιαβόλο Μοντένα και ένα χρόνο αργότερα ταξίδεψε στην Ελλάδα για λογαριασμό του Ολυμπιακού Πειραιώς. Με τον Ολυμπιακό κατέκτησε το Κύπελλο Ελλάδας του 1997.

Από το 1997, μέχρι και το 2008, αγωνίστηκε σε πολλές ιταλικές ομάδες και συγκεκριμένα στις Ματσεράτα (1997-98), Παλέρμο (1998-00), Βόλλευ Μιλάνο (2000-03), Παγιαβόλο Πάρμα (2003-04), Περούτζια (2004-05), Λούπι Σάντα Κρος (2005-06) και Ρέιμα Κρέμα (2006-08).

Το 2008 αποφάσισε να αποσυρθεί από την ενεργό δράση και να βάλει τέλος στην πολυετή καριέρα του.

Διεθνείς συμμετοχές
-------------------

Ο Χενκ Γιαν Χέλντ έχει πραγματοποιήσει αρκετές συμμετοχές με την εθνική ομάδα πετοσφαίρισης της Ολλανδίας.

Μεταξύ άλλων, έχει συμμετάσχει στους Ολυμπιακούς Αγώνες του 1996 καθώς και στο Ευρωπαικό Πρωτάθλημα του 1997, στο οποίο μάλιστα κατέκτησε την πρώτη θέση και το χρυσό μετάλλιο.

Τίτλοι
------

* 1 Κύπελλο Ελλάδας: 1997

Παραπομπές
----------

1. ↑  (Αγγλικά) *CEV people database*. 20433. Ανακτήθηκε στις 6  Μαΐου 2022.

Πηγές
-----

*
Με τον οικονομικό και εμπορικό όρο **τυποποίηση** (στην αγγλική standardization), ή απλούστερα στάνταρντς, χαρακτηρίζεται γενικά η ανάπτυξη ειδικών προτύπων βάσει των οποίων ακολουθείται στη συνέχεια η παραγωγή μεγάλων ποσοτήτων προϊόντων, ειδικότερα βιομηχανικών, που να μπορούν μεταξύ τους να συναρμολογούνται, χωρίς άλλες προσαρμογές. Έτσι με τον τρόπο αυτό διευκολύνονται τα βιομηχανικά εργοστάσια στη παραγωγή ανταλλακτικών με εξαιρετική μείωση κόστους παραγωγής τους.

Στην ουσία το ακολουθούμενο κάθε φορά πρότυπο αποτελεί ένα συγκεκριμένο υπόδειγμα προδιαγραφών επί του οποίου και ακολουθεί η βιομηχανική γραμμή παραγωγής του συγκεκριμένου προϊόντος. Το πρότυπο μπορεί να αφορά όργανα, μηχανήματα που χρησιμοποιούνται για έλεγχο και μετρήσεις διαφόρων χαρακτηριστικών των προϊόντων όπως μέγεθος, χρώμα, βάρος κ.λπ. ή ακόμα τύπους, σκίτσα - σύμβολα χρήσης, μεταφοράς, ή ενεργειών που θα πρέπει να ακολουθηθούν.

Για τον συντονισμό της παραγωγής προτύπων, προς αποφυγή μιας άναρχης ανάπτυξης αυτών κατέστη ανάγκη να τεθεί αυτός υπό βιομηχανικές ενώσεις ή ασφαλέστερα υπό κυβερνητικό έλεγχο. Έτσι δημιουργήθηκαν τα εθνικά πρότυπα τυποποίησης γενικής αποδοχής. Την αποστολή αυτή επιτελεί στις ΗΠΑ το Εθνικό Αμερικανικό Ινστιτούτο Τυποποίησης (ANSI). Με την έντονη δε ανάπτυξη του διεθνούς εμπορίου τον συντονισμό σε διεθνές πλέον επίπεδο ανέλαβε ο Διεθνής Οργανισμός Τυποποίησης (ISO).

Σημαντικοί σταθμοί στην έννοια του διεθνούς συντονισμού τυποποίησης ήταν η καθιέρωση αρχικά του Γραφείου μέτρων και σταθμών, όπου ακολούθησε ο καθορισμός του διεθνούς μετρικού συστήματος. Επίσης η ίδρυση της Διεθνούς Ομοσπονδίας Εθνικών Ενώσεων Τυποποίησης (ISA) το 1926, την οποία διαδέχθηκε το 1947 η ISO.

Στην Ελλάδα την ευθύνη συντονισμού τυποποίησης έχει ο Ελληνικός Οργανισμός Τυποποίησης (ΕΛΟΤ) που ιδρύθηκε το 1976 με τον Νόμο 372/1976.

Πηγές
-----

* "Εγκυκλοπαίδεια Πάπυρος Larousse Britannica" τομ.58ος, σελ.315.
Ο **Φίλιππος της Γαλλίας, δούκας του Ανζού** (30 Αυγούστου 1730 - 7 Απριλίου 1733) ήταν Γάλλος πρίγκιπας και δεύτερος γιος του βασιλιά Λουδοβίκου ΙΕ΄ και της Μαρίας Λετσίνσκα. Ήταν ο δούκας του Ανζού από τη γέννησή του.

Ζωή
---

Ο Φίλιππος γεννήθηκε στο παλάτι των Βερσαλλιών από τον νεαρό, 20χρονο βασιλιά Λουδοβίκο ΙΕ΄ της Γαλλίας και τη σύζυγό του, 27χρονη βασίλισσα της Γαλλίας Μαρία στις 30 Αυγούστου 1730, ένα χρόνο μετά τη γέννηση του μεγαλύτερου αδελφού του Λουδοβίκου Φερδινάνδου. Ήταν ο δεύτερος γιος και το πέμπτο παιδί που γεννήθηκε στη βασιλική οικογένεια. Κατά τη διάρκεια της σύντομης ζωής του, ήταν ο τρίτος σπουδαιότερος άνδρας στο βασίλειο μετά τον πατέρα του και τον μεγαλύτερο αδελφό του.

Ονομάστηκε Φίλιππος, αυτό ήταν το παραδοσιακό όνομα του δεύτερου γιου - ο πρώτος ονομαζόταν Λουδοβίκος. Ονομάστηκε δούκας του Ανζού κατά τη γέννησή του, καθώς ο τίτλος αυτός συνδέθηκε με το δεύτερο γιο. 

Ήταν το αγαπημένο παιδί της μητέρας του, Μαρίας Λεντσίνσκα.

Ο μικρός Φίλιππος μεγάλωσε στις Βερσαλλίες μαζί με τον αδελφό του και τις δίδυμες αδερφές τους, την Ελισάβετ και την Εριέττα. Τον Μάρτιο του 1732, ο Φίλιππος είδε τη γέννηση της Αδελαΐδας. Την επόμενη χρονιά, η μεγαλύτερη αδελφή του, Μαρία Λουίζα, πέθανε στις 19 Φεβρουαρίου 1733 στις Βερσαλλίες από ασθένεια.

Πάντοτε ένα ασθενικό παιδί, ο Φίλιππος φροντίζονταν από μια ομάδα γυναικών, καθώς τα βασιλικά παιδιά φροντίζονταν από γυναίκες μέχρι την ηλικία των 5. Στο πλαίσιο των έντονα δεισιδαιμονικών πεποιθήσεών τους, οι γυναίκες έβαλαν χώμα από τον τάφο του Αγίου Μεντάρ στο φαγητό του. Το παιδί έφαγε τόσοχώμα που τα όργανα του καταστράφηκαν.

Ως αποτέλεσμα, ο Φίλιππος πέθανε στις Βερσαλλίες στις 7 Απριλίου του 1733 σε ηλικία 2 ετών, δύο μήνες μετά τη Μαρία Λουίζα. Τότε θάφτηκε στο Βασιλικό Νεκροταφείο του Αγίου Ντενίς έξω από το Παρίσι.

Οι γιατροί ανέφεραν ότι μεγάλες ποσότητες χώματος βρέθηκαν στα έντερά του.

Παραπομπές
----------

1. 1 2  p8697.htm#i86964.
2. ↑  Ανακτήθηκε στις 31  Ιανουαρίου 2017.
3. 1 2  Darryl Roger Lundy: (Αγγλικά) *The Peerage*.
4. ↑
5. ↑
6. ↑   other dates of his death include 7 April, and 9 April.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 64323327
* ISNI: 0000 0004 5304 8796
* SUDOC: 162180683
* BNF: cb155732891 (data)

 |

 |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Philippe, Duke of Anjou  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Η **Χερανούς (Ναργκίζ) Αρσακιάν** (Αρμενικά: Հերանուշ (Նարգիզ) Արշակեան) (28 Ιουλίου 1887 στην Κωνσταντινούπολη, Οθωμανική Αυτοκρατορία – 1905 στην Κωνσταντινούπολη, Οθωμανική Αυτοκρατορία) ήταν Αρμένια ποιήτρια.

Ζωή
---

Η Χερανούς Αρσακιάν γεννήθηκε στην περιοχή Μπεσίκτας της Κωνσταντινούπολης το 1887. Ο πατέρας της Χαγκόπ, ο οποίος πέθανε όταν ήταν 3 ετών, ήταν εξέχων κοινωνικός ακτιβιστής στην αρμενική κοινότητα. Όταν η Αρσακιάν έγινε 10 ετών, μπήκε στη γαλλική σχολή θηλέων του Μπακίρκιοϊ. Αφού σπούδασε εκεί για ενάμισι χρόνο, η Αρσακιάν συνέχισε τις σπουδές της στο Μακρουχιανό Αρμενικό Σχολείο στην περιοχή Μπεσίκτας.  Οι δάσκαλοι της Αρσακιάν εντυπωσιάστηκαν ιδιαίτερα από τα δοκίμια και τα γραπτά της, αλλά οι μέρες της ως φοιτήτρια διακόπηκαν όταν οι γιατροί της συνέστησαν να ζήσει έξω από την πόλη. Η Αρσακιάν μετακόμισε σε ένα αγρόκτημα στα περίχωρα του Γεντίκουλε, όπου αντλούσε έμπνευση από το φυσικό περιβάλλον. Τα χρόνια αυτά άρχισε να γράφει ποίηση η Αρσακιάν. Γράφει στα απομνημονεύματά της, "*Τα χωράφια είναι πράσινα.* *Από μακριά μπορώ να δω την Κωνσταντινούπολη με τα συνεχή προάστια της.* *Πέρα από αυτά είναι οι λόφοι και τα βουνά που καλύπτονται από ομίχλη και η θάλασσα του Μαρμαρά τόσο όμορφα, τόσο τρέμουν κάτω από τις φλογερές ακτίνες του ήλιου.* *.* *.* "

Η Αρσακιάν πέθανε το 1905 σε ηλικία 18 ετών.

Ποίηση
------

Έγραψε μία σειρά λυρικών ποιημάτων, μυθιστορήματα και διηγήματα που δημοσιεύθηκαν μετά το θάνατο της στην εφημερίδα του Χεϊγκανούς Μαρκ *Tsaghig* (Λουλούδι). Το 1910, ο Χαντ Ναζαριάντζ, ο οποίος ήταν σε συνεχή επαφή με την Χερανούς Αρσακιάν, δημοσίευσε ένα βιβλίο για τη ζωή και το έργο της στην Κωνσταντινούπολη.

Βιβλιογραφικές αναφορές
-----------------------

1. 1 2 3 4 5 6  (Aρμενικά) *Αρμένικη Σοβιετική Εγκυκλοπαίδεια*. 1974.
2. 1 2  (Aρμενικά) *Armenian Concise Encyclopedia*. 1990.
3. 1 2 3  Stepanian, Karnig (1973). *Կենսագրական բառարան. Dictionary of Biographies* (στα Armenian). Yerevan: Soviet Writers. σελ. 157. CS1 maint: Μη αναγνωρίσιμη γλώσσα (link)
4. ↑  V. A. Gabrielyan (1971). *Հերանուշ Արշակյան (Ծննդյան 85-ամյակի առթիվ) Translation from Armenian: Heranush Arshagyan (In Commemoration of the 85th anniversary of her birth)* (PDF) (στα Armenian). Պատմա-բանասիրական հանդես. σελίδες 115–126. Ανακτήθηκε στις 14 Δεκεμβρίου 2012. CS1 maint: Μη αναγνωρίσιμη γλώσσα (link)
5. ↑  Hrand Nazariantz, Հերանոյշ Արշակեան: Իր կեանքը եւ բանաստեղծութիւնները, Constantinople, Tēr-Nersēsean, 1910
**Το Βάρος των Αλυσίδων** (αγγλικά: *The Weight of Chains*) είναι μια ταινία ντοκιμαντέρ καναδικής παραγωγής που σχολιάζει το αλληλένδετο ρόλο που έπαιξαν οι ΗΠΑ, το ΝΑΤΟ και η Ευρωπαϊκή Ένωση στην διάλυση ενός ευρωπαϊκού κράτους, της πρώην Γιουγκοσλαβίας.

Η ταινία είναι γεμάτη από σπάνια πλάνα, μια δημιουργική από πρώτο χέρι αναζήτηση των αιτίων που η Δύση παρενέβη τελικά στρατιωτικά στην εσωτερική σύγκρουση εθνοτήτων, που προηγουμένως η ίδια συνέγειρε και συγκάλυπτε, με συνεντεύξεις ακαδημαϊκών, διπλωματών, προσωπικοτήτων των μέσων ενημέρωσης, αλλά και απλών πολιτών της πρώην δημοκρατίας της Γιουγκοσλαβίας.

Πρόκειται για ένα ντοκιμαντέρ για το «δόλωμα» του εθνικισμού και τον παραλογισμό του πολέμου.

Εξωτερικοί σύνδεσμοι
--------------------

* The Weight of Chains - Επίσημη ιστοσελίδα
* Το βάρος των Αλυσίδων στο IMDb


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα The Weight of Chains  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Στην λογική, ένα **τυπικό σύστημα** (formal system), ή **λογικό σύστημα** (logic system), ή απλά **λογική** αποτελείται από μια τυπική γλώσσα σε συδυασμό με ένα συμπερασματικό σύστημα, που αποτελείται από ένα σύνολο από συμπερασματικούς κανόνες και/ή αξιώματα. Ένα τυπικό σύστημα χρησιμοποιείται για να παράγει μια έκφραση από μια ή περισσότερες άλλες εκφράσεις που διατυπώνονται ως υποθέσεις. Οι εκφράσεις αυτές λέγονται αξιώματα, στην περίπτωση που υποτίθεται ότι είναι αληθείς, ή θεωρήματα, στην περίπτωση που παράγονται. Ένα τυπικό σύστημα μπορεί να διατυπωθεί και να μελετηθεί για τις εγγενείς του ιδιότητες, ή μπορεί να έχει στόχο την περιγραφή εξωτερικών φαινομένων (μοντέλο).

Γενικά
------

Κάθε τυπικό σύστημα περιλαμβάνει μια τυπική γλώσσα που συντίθεται από πρωτογενή σύμβολα. Τα σύμβολα αυτά συμπεριφέρονται και συντάσσονται βάσει συγκεκριμένων κανόνων και αναπτύσσονται συναγωγικά από ένα σύνολο αξιωμάτων. Έτσι, το σύστημα απαρτίζεται από οποιοδήποτε αριθμό τύπων που συντίθενται με πεπερασμένους συνδυασμούς πρωτογενών συμβόλων, συνδυασμοί που διαμορφώνονται από τα αξιώματα με βάση τους ορισμένους κανόνες.

Τα τυπικά συστήματα στα μαθηματικά αποτελούνται από τα παρακάτω στοιχεία:

1. Ένα πεπερασμένο σύνολο από σύμβολα (δηλαδή ένα αλφάβητο) που χρησιμοποιούνται για να κατασκευαστούν διατυπώσεις (δηλαδή πεπερασμένες συμβολοσειρές).
2. Μια γραμματική, που καθορίζει πως οι *καλά ορισμένη διατύπωση* κατασκευάζονται από τα σύμβολα του αλφαβήτου. Συνήθως απαιτείται να υπάρχει μια διαδικασία που να αποφασίζει αν μια διατύπωση είναι καλά ορισμένη.
3. Ένα σύνολο από αξιώματα ή σχήμα αξιωμάτων, όπου κάθε αξίωμα (ή παραγόμενο αξίωμα) πρέπει να είναι καλά ορισμένο.
4. Ένα σύνολο από συμπερασματικούς κανόνες.

Ένα τυπικό σύστημα λέγεται αναδρομικό αν το σύνολο των αξιωμάτων και το σύνολο των συμπερασματικών κανόνων είναι αποκρίσιμα σύνολα ή ημιαποκρίσιμα σύνολα, ανάλογα με την περίπτωση.
**Το Αγριογούρουνο του Θανάτου** (αγγλικά: *Razorback*) είναι ταινία θρίλερ αυστραλέζικης παραγωγής του 1984. Είναι βασισμένο στο μυθιστόρημα του Πίτερ Μπρέναν και είναι σκηνοθετημένο από τον Ράσελ Μούλκαχυ. Η ταινία περιστρέφεται γύρω από τις επιθέσεις ενός γιγαντιαίου αγριογούρουνου το οποίο τρομοκρατεί την αυστραλιανή ύπαιθρο, σκοτώνοντας και καταβροχθίζοντας ανθρώπους.

Περίληψη
--------

Ένας τερατώδες αγριογούρουνο τρομοκρατεί την Αυστραλιανή ύπαιθρο. Το πρώτο θύμα είναι ένα μικρό παιδί που σκοτώνεται. Ο παππούς του παιδιού παραπεμφθεί σε δίκη για τη δολοφονία του παιδιού, αλλά αθωώθηκε. Το επόμενο θύμα είναι μια τηλεοπτική δημοσιογράφος από την Αμερική. Ο σύζυγός της ο Κάρλ πηγαίνει εκεί και αρχίζει να αναζητά την αλήθεια. Οι κάτοικοι της περιοχής δεν θα τον βοηθήσουν πραγματικά, αλλά ένας γέρος κυνηγός και μια γεωργός τον βοηθάν με σκοπό να βρει το θηρίο και να το σκοτώσει.

Ηθοποιοί και Χαρακτήρες
-----------------------

* Γκρέγκορι Χάρισον ως *Κάρλ Γουίντερς*
* Άρκι Ουίτλει ως *Σάρα Κάμερον*
* Μπίλ Κέρ ως *Τζέικ Κάλεν*
* Κρις Χέιγουντ ως *Μπένι Μπέικερ*
* Ντέιβιντ Άργκιου ως *Ντίκο Μπέικερ*
* Τζον Χάουαρντ ως *Ντανι*
* Τζον Έουαρτ ως *Τέρνερ*

Παραγωγή
--------

Μέχρι τις αρχές της δεκαετίας του 1980 ο Αυστραλός Ράσελ Μούλκαχυ είχε καθιερωθεί ως ένας από τους κορυφαίους σκηνοθέτες μουσικών βίντεο στον κόσμο. Ήθελε να γυρίσει ταινίες, αλλά σε εκείνο το σημείο του είχαν μόνο προσφέρει μιούζικαλ - μια συνέχεια για το Flashdance που δεν έγινε ποτέ και το Space Riders - το οποίο δεν ήθελε να κάνει. Του προσφέρθηκε το Razorback τον Αύγουστο του 1982 και αποδέχθηκε την δουλειά. Η ταινία γυρίστηκε κυρίως στο Μπρόκεν Χιλ.

Κυκλοφορία
----------

Το Razorback απέφερε συνολικά 801.000 δολάρια στο box office στην Αυστραλία. Η ταινία είχε περιορισμένες προβολές στους κινηματογράφους στην Αμερική από την Warner Bros. το Νοέμβριο του 1984. Aπέφερε 150.140 δολάρια στο box office.

Η ταινία κυκλοφόρησε επίσημα σε DVD στην Αυστραλία από την Umbrella Entertainment στις 21 Σεπτεμβρίου 2005. Το Razorback κυκλοφόρησε επίσης στις Ηνωμένες Πολιτείες από την Warner Home Video το 2009 ως μέρος της Συλλογής Warner Archive.

Υποδοχή
-------

Το Razorback έλαβε θετικές κριτικές από κριτικούς και κοινό. Ο Clint Morris του Moviehole αποκάλεσε την ταινία «Σαγόνια με κινούμενη ουρά! Τρομακτικό και διασκεδαστικό! "Ο Chuck O'Leary της Fantastica Daily έδωσε μια θετική κριτική, λέγοντας "Η ατμόσφαιρα των απομονωμένων περιοχών της Αυστραλίας την κάνει μια αξιοπρεπή ταινία με μεγάλο και ανεξέλεγκτο τέρας».

Εξωτερικοί Σύνδεσμοι
--------------------

* Razorback στο Allmovie
* Razorback στο Rotten Tomatoes
Ο **Φράνιο Σέφερ** (κυριλλικά : Фрањо Шефер, γερμανικά : Francis Schaeffer/Franz Schäffe), γεννημένος το 1905 στην Βιέννη ήταν Γιουγκοσλάβος, Αυστριακής καταγωγής , πρωταθλητής της αντισφαίρισης.

Ο Σέφερ γεννήθηκε το 1905 στη Βιέννη σε εβραϊκή οικογένεια, το 1910 μετακόμισαν στο Κάρλοβατς, όπου έκανε τα πρώτα του βήματα σε γήπεδο τένις.

Έπαιξε για την ομάδα του Βασιλείου της Γιουγκοσλαβίας στο κύπελλο Ντέιβις για πρώτη φορά το 1928 και το 1933 έγινε αρχηγός της ομάδας. Τρεις φορές στη σειρά ήταν πρωταθλητής της Γιουγκοσλαβίας το 1929, 1930, και το 1931, κέρδισε επτά τίτλους συνολικά στο απλό διπλό και μεικτό.

Ο Σέφερ είναι ο παίκτης που έδωσε στην Γιουγκοσλαβική ομάδα στο κύπελλο Ντέιβις την πρώτη της νίκη, ήταν στο Ζάγκρεμπ, η δεύτερη εμφάνιση της Εθνικής Γιουγκοσλαβικής Ομάδας στο κύπελλο κατά της Φινλανδίας το 1928. Στην τέταρτη εμφάνιση του στο κύπελλο ντέιβις το 1930 εναντίον της Σουηδίας στο Βελιγράδι, ήταν ο ήρωας του αγώνα, πέτυχε τη μοναδική νίκη της γιουγκοσλαβικής ομάδας σε αυτόν τον αγώνα. Επίσης με την εθνική ομάδα στη Βουδαπέστη στο αγώνα ενάντια στην Ουγγαρία, όπου σφράγισε τη νίκη της ομάδαςμε 3-2, όπου συνεργάστηκε με τον Φράνιο Πούντσετς και κέρδισε το διπλό. Σαν προπονητής, πιστώνεται με την ανακάλυψη του Ντραγκούτιν Μίτιτς, βοηθώντας τον στα πρώτα στάδια ως την ένταξή του στην ομάδα εθνική ομάδα.

Το 1934 και το 1935 πήγε σε περιοδεία στην Ινδία μαζί με τους Γιόσιπ Παλάντα, Φράνιο Πούντσετς και τον Φράνιο Κουκούλιεβιτς. Το 1935 κέρδισε με τον Κουκούλιεβιτς το διεθνές πρωτάθλημα όλης της Ινδίας στο διπλό και μετά επέστρεψε στη χώρα του για να παίξει ενεργά μέχρι την έναρξη του Β Παγκοσμίου πολέμου. Κέρδισε έναν από τους τελευταίους τίτλους του στο μεικτό το 1939. Στην αρχή του Β' Παγκοσμίου πολέμου μετανάστευσε πρώτα στις Ηνωμένες Πολιτείες και στη συνέχεια στον Καναδά, όπου πέθανε. Η τελευταία γνωστή του θέση ήταν στο Μόντρεαλ το 1980
.

Παραπομπές
----------

1. ↑  800170535. Ανακτήθηκε στις 27  Απριλίου 2022.
2. 1 2 3 4 5  Šoškić 2012, σελ. 256.
3. 1 2 3 4 5  Kramer 2012, σελ. 38.
4. ↑  Šoškić 2012, σελ. 77.
5. ↑  Straits Times 1935; All India tennis final.

Πηγές
-----

* Šoškić, Čedomir (2012). Тениски савез Србије Тенис без граници 1922–2012. [*Tennis Association of Serbia, Tennis without borders 1922-2012*] (PDF). *tennispress.rs* (στα σερβικάn). Belgrade, Serbia: Tennis Association of Serbia. σελ. 256. Αρχειοθετήθηκε από το πρωτότυπο (PDF) στις 30 Δεκεμβρίου 2013. Ανακτήθηκε στις 25 Δεκεμβρίου 2013. CS1 maint: Μη αναγνωρίσιμη γλώσσα (link)
* Kramer, Fredi (May–June 2012). «Franjo Schäffer – preteča teniskih mušketira» (στα κροατικά) (PDF). *Ha-kol* (Zagreb, Croatia: Jewish Community Zagreb) (125): 38. Αρχειοθετήθηκε από το πρωτότυπο στις 2016-03-04.. Ανακτήθηκε στις 26 December 2013.
* «All India tennis final». *The Straits Times* (Singapore, Straits Settlements: Straits Times Press): 14. 12 February 1935.. Ανακτήθηκε στις 26 December 2013. (Αγγλικά)
Η **ΦΚ Τελεόπτικ** είναι επαγγελματική, ποδοσφαιρικήμ ομάδα από το Σεμλίνο, Βελιγράδι, Σερβία. Θεωρείται ο τροφοδότης της ΦΚ Παρτιζάν Βελιγραδίου, με πολλούς νεαρούς παίχτες της Παρτιζάν να παίζουν σε αυτήν για να αποκτήσουν εμπειρίες, πριν να συμμετάσχουν στην πρώτη ομάδα. 

Η ΦΚ Τελεόπτικ ιδρύθηκε το 1952 και συμμετείχε σε ασήμαντες ποδοσφαιρικές διοργανώσεις όταν την αγόρασε η ΦΚ Παρτιζάν. Έδρα της ομάδας είναι το SC Partizan-Teleoptik, χωρητικότητας 2000 θεατών, το οποίο κατασκεύασε η Παρτιζάν σαν μέρος της συνεργασίας μεταξύ των δύο ομάδων. Άνοιξε το 1998 και είναι από τις πιο σύγχρονες αθλητικές εγκασταστάσεις στην Ανατολική Ευρώπη.

Από την περίοδο 2009-10 η ΦΚ Τελεόπτικ συμμετέχει στη δεύτερη κατηγορία Σερβίας.

Εξωτερικοί σύνδεσμοι
--------------------

* FK Teleoptik Αρχειοθετήθηκε 2014-12-17 στο Wayback Machine. at Srbijafudbal.net
Το **19ο Φεστιβάλ Κινηματογράφου των Καννών** πραγματοποιήθηκε από τις 5 έως τις 20 Μαΐου του 1966. 

Σ' αυτό το φεστιβάλ δόθηκε τιμητικό βραβείο στον Όρσον Γουέλς για το σύνολο της προσφοράς του στον κινηματογράφο. Ο σκηνοθέτης παρουσίασε εκτός συναγωνισμού τον *Φάλσταφ*. Η κλασική ταινία του Γουέλς, που κέρδισε το βραβείο της 20ης επετείου του Φεστιβάλ Καννών, αποτελεί μία συρραφή αποσπασμάτων των έργων του Ουίλλιαμ Σαίξπηρ *Ερρίκος ο 4ος*, *Οι εύθυμες κυράδες του Γουίντσορ*, *Ερρίκος ο 5ος* και *Ριχάρδος ο 2ος*, αλλά και βασίζεται στο θεατρικό έργο *Πέντε βασιλιάδες* που πρωταγωνίστησε ο Γουέλς σε ηλικία μόλις 25 ετών.

Το μεγάλο βραβείο μοιράστηκαν δύο σκηνοθέτες: ο νεώτερος έως τότε κάτοχος του τίτλου, ο 28χρονος Κλοντ Λελούς, για το *Ένας άντρας και μια γυναίκα* και ο Ιταλός Πιέτρο Τζέρμι για το *Κυρίες και Κύριοι*. Η ταινία του Αλέν Ρενέ *Ο πόλεμος τελείωσε* αποβλήθηκε από το διαγωνιστικό πρόγραμμα κατ' απαίτησιν της ισπανικής κυβέρνησης, η οποία εμφανίστηκε ενοχλημένη από το θέμα, ενώ η *Καλόγρια* του Ζακ Ριβέτ, ελεύθερη απόδοση του μυθιστορήματος του Ντενί Ντιντερό, προκάλεσε το θρησκευτικό συναίσθημα ορισμένων. Το μεγάλο ωστόσο γεγονός του φεστιβάλ ήταν η πρεμιέρα του *Δόκτωρ Ζιβάγκο*, με πρωτοφανή κοσμοσυρροή.

Το βραβείο καλύτερου ηθοποιού έλαβε επάξια ο Πιερ Όσκαρσον για το ρόλο του στην ταινία *Η πείνα* (Sult). Το βραβείο καλύτερης ηθοποιού έλαβε η Βανέσα Ρεντγκρέιβ για το ρόλο της στην ταινία *Μόργκαν, ο τρελός εραστής*, όπου υποδύθηκε ένα πλουσιοκόριτσο που μόλις έχει χωρίσει τον εκκεντρικό και ελαφρώς διαταραγμένο σύζυγό της Μόργκαν, αλλά δε μπορούσε να αντισταθεί στη γοητεία του. 

Στο διαγωνιστικό τμήμα προβλήθηκαν, μεταξύ άλλων, οι ταινίες *Άλφι, ο Σατράπης* του Λιούις Γκίλμπερτ, *Οι γενναίοι του Μπρανκαλεόνε* του Μάριο Μονιτσέλι και η *Φλογισμένη σάρκα* του Τόνι Ρίτσαρντσον.

Στο πλαίσιο του φεστιβάλ προβλήθηκε η ελληνική ταινία *Διπλοπενιές*, η οποία πραγματοποίησε καλές αγορές και έκανε καριέρα στο εξωτερικό με τον τίτλο *Dancing The Syrtaki*. Στην εβδομάδα κριτικής προβλήθηκε και η ταινία *Το μπλόκο*. Ανεπίσημη συμμετοχή είχε και η ταινία *Το χώμα βάφτηκε κόκκινο*.

Παραπομπές
----------

1. ↑  Φάλσταφ (Οι καμπάνες του μεσονυχτίου)[*νεκρός σύνδεσμος*] Amafilms
2. ↑  Ιστορικό Λεύκωμα 1966, σελ. 142, Καθημερινή (1997)
3. ↑  Ταινιοθήκη Θεσσαλονίκης: Κινηματογράφος και λογοτεχνίας The Cinefreak
4. ↑  Διπλοπενιές (1966) Αρχειοθετήθηκε 2016-03-15 στο Wayback Machine. CineHellas
5. ↑  1o-37o Φεστιβάλ Ελληνικού Κινηματογράφου (1960-1996) Φεστιβάλ Κινηματογράφου Θεσσαλονίκης
Το **Φράγμα Συκιάς** είναι ένα κυρίως κατασκευασμένο, αλλά αχρησιμοποίητο, χωμάτινο γεώφραγμα στον ποταμό Αχελώο, κατά μήκος των ορίων των περιφερειακών ενοτήτων Καρδίτσας και Άρτας. Το φράγμα ύψους 170 μέτρων αποτελεί μέρος της **Εκτροπής του Αχελώου Ποταμού** που προορίζεται να εκτρέψει ένα τμήμα του Αχελώου δυτικά για να αρδεύσει 590.000-940.000 στρέμματα στις πεδιάδες της Θεσσαλίας. Το έργο περιλαμβάνει τα φράγματα Συκιάς, Μεσοχώρας, Μουζακίου και Πύλης μαζί με ένα κανάλι μήκους 17,4 χλμ.

Η ιδέα για το φράγμα Συκιάς και το συνολικό έργο εκτροπής είχε συλληφθεί για πρώτη φορά τη δεκαετία του 1930, αλλά η έλλειψη χρηματοδότησης απέκλεισε την κατασκευή. Το ενδιαφέρον για το έργο αναβίωσε το 1984 και η κατασκευή του φράγματος άρχισε το 1996. Κατά τα επόμενα χρόνια υπήρξε μια σειρά δικαστικών διαμαχών που οδήγησαν στο σταμάτημα της τελικής κατασκευή, πιο πρόσφατα το 2005. Οι αντίπαλοι του σχεδίου αναφέρουν τις σημαντικές αλλαγές στο περιβάλλον, πλημμύρες χωριών και ότι το σχέδιο θα εκτρέπει 490.000 στρέμματα νερού ετησίως από τον Αχελώο. Οι υποστηρικτές επικαλούνται το όφελος από τις προσοδοφόρες καλλιέργειες βαμβακιού που θα βοηθήσουν στην άρδευση και την προγραμματισμένη μονάδα υδροηλεκτρικής ενέργειας 120 MW του φράγματος.

Παραπομπές
----------

1. ↑  «Large Dams in Greece». National Technical University of Athens. Αρχειοθετήθηκε από το πρωτότυπο στις 4 Νοεμβρίου 2013. Ανακτήθηκε στις 30 Απριλίου 2013.
2. ↑  «Acheloos River Diversion Project, Greece, Greece». Water Technology. Ανακτήθηκε στις 30 Απριλίου 2013.
Ο **Χερμάν Βάργας Γιέρας** (ισπανικά: **Germán Vargas Lleras**, γεννήθηκε 19 Φεβρουαρίου 1962) είναι Κολομβιανός νομικός και πολιτικός και αντιπρόεδρος της χώρας από το 2014 ως το 2017. Προηγουμένως ήταν ο 2ος Υπουργός Οικισμού από το 2010 με το 2013 και ταυτόχρονα ήταν επίσης και ο 9ος υπουργός εσωτερικών και, και ως το 2011, υπουργός Δικαιοσύνης. Από το 1994 έως το 2008, ήταν γερουσιαστής της Κολομβίας για 4 θητείες. Στην συνέχεια εκλέχτηκε αντιπρόεδρος της χώρας με τον συνδυασμό του Χουάν Μανουέλ Σάντος. Είναι επίσης μέλος του κόμματος Ριζική Αλλαγή.

Βιογραφία
---------

Γεννήθηκε στις 19 Φεβρουαρίου 1962 στην Μπογκοτά. Αποφοίτησε από το Πανεπιστήμιο του Ροσάριο, όπου έλαβε πτυχίο νομικής, και πήγε στην Ισπανία για να πάρει διδακτορικό στις Πολιτικές Επιστήμες στο Πανεπιστήμιο της Μαδρίτης. Είναι εγγονός του πρώην προέδρου της Κολομβίας Κάρλος Γιέρας Ρεστρέπο και ανεψιός του πρώην υποψήφιου για την προεδρία Κάρλος Γιέρας ντε λα Φουέντε.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Χερμάν Βάργας Γιέρας** |

* Επίσημο site του αντιπροέδρου της Κολομβίας

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 210155362
* LCCN: no2005046960
* ISNI: 0000 0003 5870 293X
* SUDOC: 096328274

 |

 |